Bhojpuri Paharua
Jagale Rahiha Ho* Founder:Bimal Rai
Wednesday, November 2, 2011
चौथी दुनिया में छपे मेरे लेख पढ़ने के लिए इस लिंक पर क्लिक करें
Wednesday, September 30, 2009
भोजपुरी फ़िल्म
बिमल राय
भोजपुरी फिल्मन के बहार आइल बा । लोग किचकिचाके भोजपुरी फिल्म बनावे में जुटल बा। गायक लोग अभिनेता बन रहल बा। जनता के मांग बा आ फिलिम भी खूब चल रहल बाडी सन। 25 लगा के 200 पावे के नशा अइसन चढल बा कि आज के डेट में दू दर्जन से जियादा भोजपुरी फिल्मन के शूटिंग चल रहल बा।तहलका मचल बा कि ई का हो गइल । सिनेमा घरन में हलचल बढल बा आ यूपी-बिहार के एह भाषा में बने वाला फिल्म गैर भोजपुरी भाषी दर्शकन के हाल में घीच ले आवतीया। अब ले एह फिल्मन के कलाकारन के हिकारत के नजर से देखल जात रहल ह। अब ओ लोग से लोग ऑटोग्राफ ले रहल बा। हिन्दी फिलिम के महारथियन के अचरज बा कि भोजपुरी फिलिमन के एतना कमाई कइसे हो रहल बा। ससुरा बड़ा पइसा वाला से एह फिल्मन के जइसे शंखनाद भइल बा।
एह उफान के वजह खोजल कवनो बहुत मुश्किल काम नइखे। भोजपुरी इलाका के लोग गीत गवनई प्रेमी होला।मनोरंजन खातिर ओ लोग के मन पढे के बजाय सुने आ देखे में ज्यदा रमेलाा ई सब मसाला चटकदार होखे तऽ पुछहीं के ना। भोजपुरी के प्रभाव के संकेत बहुत पहले से मिल रहल बा । दिलीप कुमार के गंगा जमुना आनदिया के पार जइसन फिल्मन के कामयाबी के कारन भोजपुरी टोन ही रहे। प्रकाश झा के बेशी भाग फिल्मन के पटकथा में भोजपुरी इलाका के समस्या ही उठावल जा रहल बा। भोजपुरी फिल्मन में अश्लील नाच आ गाना के कामयाबी के राज मानल जात रहल बा । दुर्भाग्य से ई बात आज भी सांच बा। पहिले कुछ फिलिम परिवार के साथ देखल जा सकत रहे। बाकिर आज अइसन फिलिम ना के बराबर बन रहल बा। पता ना जवना फिलिमन के शूटिंग चल रहल बा, ओकनी में ई बात बा कि ना। दर्शक बढ रहल बा लोग। भोजपुरी फिल्मी गीतन के प्राकृतिक माधुर्य आज दि्वअर्थी भाषा आ अभिनेत्रियन के बेशर्म कूल्हन से लपटाके पूरा दर्शक वर्ग के लंपटत बनावे खातिर उकसा रहल बा।
भोजपुरी फिल्मन के लागत हिन्दी फिल्मन के तुलना में बहुते कम होला। एकर वजह बा कि एकनी के बेशी भाग शूटिंग कहानी के मुताबिक गांवन में ही होला । हिन्दी फिल्मन के तरे इहंवा महंगा सेट ना बने आ कलाकारन के पइसा भी कम मिलेला। एह फिल्मन में अपना अभिनय के धाक जमावे वाला रवि किशन एगो इंटरव्यू में कहा था कि बालीवुड में जतना अभिनेता-अभिनेत्रियनके नाश्ता पानी पर जेतना खरच होला, ओतना में एगोभोजपुरी फिल्म बन जाला। नामी निर्माता अशोक जैन के कहनाम बा कि कम से कम 20 लाख में एगो भोजपुरी फिल्म बनावल जा सकेला। मिसाल के तौर पर हाल में तहलका मचावे वाला फिल्म ससुरा बड़ा पइसावाला 25 लाख में बनल आ अनुमान बा कि ई फिलिम अब ले 25 करोड़ के कारोबार कइले बीया।। म्युजिक राइट खरीदे वाली टी सिरीज 50 लाख के आसपास एकर कैसेट बेचले बा। फिल्म बंधन टूटे ना अब तक एक करोड़ के कारोबार क चुकल बा । दक्षिण के अभिनेत्री नगमा अभिनीत फिल्म पंडित जी बतायीं ना बियाह कब होई आ गायक उदित नारायण के कब होई गवना हमार भी खूब चलल। अभी मनोज तिवार के देहाती बाबू भी खूब चल रहल बा। एकरा पहिले दामाद जी भी मनोज तिवारी के मौजूदगी आ अश्लील गाना के वजह से हिट हो गइल।
भोजपुरी फिल्मन के इतिहास
गंगा मइया तोहे पियरी चढइबो भोजपुरी के पहिलका फिलिम रहे, जो 1961 में रिलीज भइल। विश्वनाथ शाहाबादी के एह फिलिम के लोकप्रियता से भोजपुरी फिल्मन के निर्माण के दुआर खुल गइल। एकरा कामयाबी से प्रेरणा लेके 1970 ले माने एक दशक तक जेकरा चरनवा में लागल परनवा, लागी नाही छूटे राम, हमार भौजी, विदेशिया आलोहा सिंह जइसन फिल्मन के अच्छ कामयाबी मिलल। बाकिर सबसे जियादा चलल विदेशिया । एकर कारन रहे भिखारी ठाकुर के गीति नाटक विदेशिया के लोक मानस में बसल छवि। हालांकि एह फिल्म के विदेशिया के कहानी से कुद लेवे देवे के ना रहे। राममूर्ति चतुर्वेदी पइसा कमाए खातिर भिखारी ठाकुर के भुनवले। दर्शकन के झटका लागल, बाकिर ओइमें भिखारी ठाकुर के लोकप्रिय गीत डगरिया जोहत ना हो शामिल कइलगइल रहे। एगो गीत के धुन विदेशिया शैली के रहे, तऽ फिल्म के एगो दृश्य में भिखारी ठाकुर के ऊंट पर बइठाके घुमावल गइल । फिल्म के हंसि हंसि पानवा खियवले बेईमानवा गीत भी बहुत भइल । सन 78 में अशोक जैन के दंगल तऽ भोजपुरी फिल्मन के कामयाबी के एगो नया डगर बनवलस। लचर कहानी के बावजूद गाना फिल्म के हिट क देले सन। आ ई फिलिम सिल्वर जुबली मनवलस। मोरे होठवा से नथुनिया कुलेल करेला, जइसे नागिन से संपेरा अठखेल करेला आआरा हिले छपरा हिले, कलकत्ता हिलेला, जब लचके मोर कमरिया त सारी दुनिया हिलेला -गीत भोजपुरी क्षेत्र में नौंटंकी वालन में बहुत लोकप्रिय भले सन । एकरा बाद नासिर हुसैन के बलम परदेशिया के गोरिया खेतवा के आरी , मारे गजब सिसकारी भी खूब हिट भइल।
1980 से 1990 तक के समय के भोजपुरी फिल्मन के स्वर्ण युग कहल जा सकेला। एह दौर में बिटिया सयान भइल, चनवा के ताके चकोर, गंगा किनारे मोरा गांव, सोनवा के पिंजरा, सेनुर, गंगा घाट, सैंया तोहरे के रन, धरती मैया, गंगा मइया भर द अंचरवा हमार, पिया निरमोहिया, संपूर्ण तीर्थयात्रा, भैया दूज, बंसुरिया बाजेे गंगा के तीर, बैरी सावन, दुल्हा गंगा पार के ,गंगा मारे लहरिया नाम के फिल्म बनली सन। एइमें अशोक जैन के गंगा किनारे मोरा गांव सुपर हिट भइल। अशोक जैन भोजपुरी फिल्मन के स्थापित निर्माता हउअन। एकरा अलावा विश्वनाथ शाहाबादी, मोहन प्रसाद, दिलीप बोस, के परवेज, अकबर, प्रेम कुमार दत्ता, मुक्ति नारायण पाठक (पिया के पियारी), शिवप्रसाद भुवानिया (हमरी दुलहिनियां), नाजिर हुसैन, माई के निर्माता सच्चिदानंद यादव, हो जाये द नैना चार के राजकुमार शर्मा, दुल्हा गंगा पार के रानी श्री, दगाबाज बलमा के राजीव सिंह के नाम गिनावल जा सकेला। आज के निर्माता लोग में अजय सिंन्हा, रवि किशन, नामी गायक उदित नारायण आ उनकर मेहरारू दीपा नारायण झा पूरा तरह भोजपुरी खातिर समर्पित होके फिल्म निर्माण के क्षेत्र में कूद पड़ल बा लोग।
अभी के हाल यह बा कि दू दर्जन से जियादा फिलिम निर्माण के चरण में बाडी सन। पिछला साल तीन गो अइसन फिलिम बनली सन जवना में हीरो रवि किशन बाडे। अभिनेत्रियन में दूगो में नगमा आ एक में ॠषिता भट्ट बाडी। दिल दीवाना तोहार हो गइल फिल्म के निर्देशन कइले बाडी नृत्य निर्देशिका सरोज खान। बाबुल प्यारे आ दिल दीवाना फिलिम भी पूरा हो चुकल बाडी सन।सैंया हमार, गंगा जइसन पावन पिरितिया हमार, बाजे शहनाई हमार अंगना, लागल करेजवा में तीर, सोहागन बना द सजना हमार, कब होई गवना हमार, पिया के घर प्यारा लगे, दुर्गा बनली काली जइसन फिलिमन के कामयाबी भोजपुरी लहर के तेज कइले बा। अजय सिन्हा के दुल्हनिया नाच नचाये जल्दीए रिलीज होई । एह सब फिल्मन में ससुरा बड़ा पइसावाला के ही ट्रेंड सेटर कहल जा रहल बा। भोजपुरी के नामी गायक मनोज तिवारी के अभिनय वाला एह फिल्म से संदेश मिलल कि भोजपुरी जनमानस अपना प्रिय गायकन के परदा पर भी देखे के चाहऽता। एकरा बाद बाद मनोज के लगे फिल्मन के तांता लाग गइल। रातो रात कीमत भी बढ गइल।
जहां तक भोजपुरी फिल्मन के कहानी आ गीत संगीत के सवाल बा, एकनी में बहुत विविधता ना लउके। ज्यादातर फिल्मन में गांव के मुखिया भा जमींदार के इर्द गिर्द कहानी घूरत रहेले । साफ लउकऽता कि फिल्मकार ई मान ले रहल बा कि फिल्म के कामयाबी के सारा दारोमदार गीत संगीत पर बा। हालांकि गीत संगीत पर जियादा जोर देवेे से फ्लाप भइल फिल्मन के सूची भी बहुत छोट नइखे बा । अशोक चंद जैन के दुलहिन के देखीं । एह फिल्म में परिवार के एक सूत्र में बांधे रखे खातिर एगो सुन्दर सुशील दुलहिन के त्याग के दर्शावल गइल बा , पर एकरा में 13 गो गाना ठूंस ठूंस के भरल गइल रहले सन। ई फिल्म सुपर फ्लाप रहे। गंगा किनारे मोरा गांव के हिट होने से गंगा नाम से बनल फिल्मन के तांता लाग गइल।
हिन्दी भा दोसर भाषा के फिल्मन के तरह प्रेम, प्रेम त्रिकोण भोजपुरी फिल्मन के प्रिय विषयन में शामिल बा।हालांकि हकीकत में भोजपुरी संस्कृति में खेत भा बगइचन में एह तरह के प्रेम क्रीड़ा कइल आ नाच गाना ना होखे। फिल्म बेचे के बा , एही करण ई सब डालल मजबूरी बा। जइसन कि कोलकाता के वरिष्ठ पत्रकार शैलेन्द्र कहनीं कि भोजपुरी इलाके में दारोगा बाबू लोगन के इतना रोब भा आतंक बा कि गांव के कवनो गोरी उनका से लभ करे के बात सोच भी ना सकेतले । बाकिर एही विषय पर दारोगा बाबू आई लव यू फिल्म बनल आ एह तरह के फिल्म भोजपुरी समाज पर थोपल जा रहल । ई मनोरंजन के नाम पर सांस्कृतिक प्रदूषण फइलावल कहल जाई ।
भोजपुरी फिलिम अपना अश्लील गीतन खातिर आजकाल जियादा बदनाम हो रहल बाडी सन । एगो समय रहे कि जब चित्रगुप्त, लक्ष्मण शहाबादी, आ नदीम श्रवण के गीत संगीत भोजपुरी फिल्मन के जान रहे बाकिर आज निर्माता लोग के मांग पर कुछ अच्छा गीतकार भाई लोग भी सड़क छाप गाना लिख रहल बा। ए गीतकारन में विनय बिहारी के नाम सबसे ऊपर बा । हाल में एक फिल्म आइल रहे- दामाद जी। एकरा में विनय बिहारी एगो गाना लिखले , जवना के मुखड़ा रहे - लहंगा उठा देब रिमोट से। समाज में आइल इलेक्ट्रोनिक क्रांति के देखावे खातिर विनय लहंगा के ही चुनले ई अलग बात बा कि भोजपुरी समाज में लंहगा कम चलेला। फिल्मन के कहानी जमींदारन के अय्यासी, जमीन खातिर खून खराबा, साहूकारन के मकड़जाल, अंधविश्वास जइसन समस्या के ताना बाना से बुनल गइल । अब बात कइल जाव पोशाक के । भोजपुरी फिल्मन में नायिका के लहंगा चुन्नी में देखावल जा रहल बा , बाकिर हकीकत में ई भोजपुरी क्षेत्र के पहनावा बा ही ना। एहबात पर गंगा किनारे मोरा गांव फिल्म में रघ्घू के किरदार से चर्चित गोपाल राय बतवले कि भोजपुरी फिल्मन के निर्माण में कुछ अइसन लोग घुस गइल बा, जेकरा भोजपुरी कल्चर से कुछ लेवे देवे के नइखे । जमींदार आ उनकर लठैत आज भी बा लोग, बाकिर अब 15-20 साल पहले वाला बात नइखे। सामाजिक न्याय के आंदोलन के बाद भोजपुरी क्षेत्र में आइल बदलावन से एह फिल्मन के कवनो लेन देन नइखे । ए लोग के गिद्धदृष्टि तऽ बाक्स आफिस पर लागल रहेला । ई कहे में कवनो हिचक ना बा कि भोजपुरी संस्कृति के े बदनामी के राह पर ले जाए में में लम्पट किस्म के गीतकारन के साथ साथ एह फिल्मकारन के बहुत बड़हन हाथ बा । संगीत में लोकधुनन के एतना प्रयोग हो चुका बा कि हर तीसरा फिल्मी गाना के धुन सुनल लागेला। मौलिक संगीत बहुत कम लउके। भोजपुरी फिल्मन के प्रमुख अभिनेता-अभिनेत्रियन में सुजीत कुमार, कुणाल, गौरी खुराना, राकेश पांडेय, जयतिलक,दिव्या देसाई पद्मा खन्ना, हरि शुक्ला, ब्रजकिशोर, गोपाल राय, निहाल सिंह, मीरा माधुरी, उर्मिला भट्ट, प्रेमा नारायण, जयश्री टी, अरुणा इरानी,शुभा खोटे,कानन के ैशल, वंदना शास्त्री के नाम गिनावल जा सकेला। अब भोजपुरी फिल्मन के दुनिया के बॉलीवुड आ टॉलीवुड के तरह भोजीवुड कहल जा रहल बा। भोजपुरी फिल्मनके शूटिंग अब विदेशन में तऽ होइए रहल बा , विदेशी कलाकारन के कारण भी भोजपुरी फिलिम चर्चा में बाडी सन। उदित नारायण आ दीपा नारायण झा के कब होई गवना हमार के केतने दृश्यन के शूटिंग मारीशस में भइल रहे।फिरंगी दुल्हनिया फिल्म में रूसी नायिका तान्या हीरोइन के रोल में बाडी । दुल्हा अइसन चाहीं फिल्म के गानन में लता आपन आवाज देले बाड़ी। राजश्री प्रोडक्शन के बैनर तले बने वाला भोजपुरी फिल्म में अमिताभ बच्चन काम करिहें। दम्मानी के पंडित जी बतायीं ना बियाह कब होई फिल्म भी अच्छा चलल।
नया दौर के भोजपुरी फिल्म अभी भले ही गुणवत्ता के कसौटी पर खरा ना उतर पावत होखे, बाकिर एम्मीद राखे के चाहीं। गायिका प्रतिभा सिंह के कहनाम बा कि स्पर्धा बढ़े से भविष्य में अच्छा फिलिम बनिहें सन आ अच्छा डायरेक्टर लोग भी आई। कुछ लोग शर्टकट अपना के अश्लीलता के सहारा ले रहल बा लोग, पर घर परिवार तक पहुंचे बिना ई कामयाबी टिकाऊ ना हो सकेले । प्रतिभा बतवली- हम भी कुछ फिल्मन खातिर गीत गवले बानीं आ कुछ में अभिनय के भी प्रस्ताव मिलल बा। मगर बढिया कहानी होई तबे हम एकरा पर विचार करब। उनका अश्लीलता के अंधड़ वाला दौर के गुजर जाए के इंतजार बा । भोजपुरी गजलकार आ केतनेभोजपुरी सीरियलन के कहानी आ गीतन के रचयिता मनोज भावुक के कहना बा कि एह दौर के स्वागत करे के चाहीं, काहे कि एकरा से भोजपुरी के देश में ही ना, विदेशन में भी लोकप्रिय बनावे में मदद मिली। उनका मोताबिक अगर फिल्मकार मनोरंजन के साथ साथ भोजपुरी क्षेत्र के दुदर्शा पर भी फोकस करे लोग आ फिलिमन के सामाजिक सांस्कृतिक बदलाव के हथियार के रूप में रूप में पेश करे तऽ ई एगो ऐतिहासिक काम होई। भोजपुरी जनमानस के अइसने फिल्मकारन के इंतजार बा, जे भोजपुरी संस्कृति के सही रूप देखा सके आ संस्कृति पर लागल दाग के मेटा सके।
Friday, June 13, 2008
कविता : नया साल
हमरा लागल सेनुर के डिबिया जईसन
जवन दंगा के बाद जएसे
श्मसान में परल होखे
awa_Deva oci_Latn eng_Latn hin_Deva eng_Latn bho_Deva kas_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn bho_Deva bho_Deva bho_Deva bho_Deva